Document ID: 32007D0396

ROZHODNUTIE KOMISIE
z 8. júna 2007,
ktorým sa zrušuje rozhodnutie 2004/409/ES, ktorým sa v zásade uznáva úplnosť dokumentačného súboru údajov predložených na podrobné preskúmanie vzhľadom na možné zaradenie ethaboxamu do prílohy I k smernici Rady 91/414/EHS
[oznámené pod číslom K(2007) 2336]
(Text s významom pre EHP)
(2007/396/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V súlade s článkom 6 ods. 2 smernice 91/414/EHS bola 30. septembra 2003 Spojenému kráľovstvu doručená žiadosť od spoločnosti LG Life Science Ltd. o zaradenie účinnej látky ethaboxam do prílohy I k smernici 91/414/EHS.
(2)
V rozhodnutí Komisie 2004/409/ES (2) sa po úvodnom preskúmaní potvrdila úplnosť dokumentačného súboru údajov a do tej miery bolo možné skonštatovať, že v zásade spĺňa požiadavky na údaje a informácie stanovené v prílohách II a III k smernici 91/414/EHS.
(3)
V dôsledku toho členské štáty dostali v súlade s článkom 8 ods. 1 smernice 91/414/EHS možnosť udeľovať dočasné povolenia na prípravky na ochranu rastlín s obsahom ethaboxamu. Túto možnosť nevyužil žiadny členský štát.
(4)
Spojené kráľovstvo upozornilo Komisiu, že podrobné preskúmanie dokumentácie poukázalo na absenciu niekoľkých dôležitých údajov, ktoré sa požadujú v prílohách II a III k smernici 91/414/EHS. Tieto údaje sa týkajú predovšetkým toxikológie. Z tohto dôvodu nemožno dokumentačný súbor údajov o ethaboxame považovať za úplný.
(5)
Rozhodnutie 2004/409/ES by sa malo zrušiť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/409/ES sa zrušuje.
Článok 2
Toto rozhodnutie je určené členským štátom.
V Bruseli 8. júna 2007

Labels: 11
0
3
7
6
18
15